《留别季希韩同令兄沧苇侍御》
明代·孙枝蔚

不著千狐腋，便跨千金鞍。此乐何足道，最忆心所欢。

老作广陵客，半岁别江干。南烹爱鱼虾，西馔列脯肝。

困坐蹇驴背，腰脚失轻安。上党天下脊，望远路漫漫。

对此重离别，亟归腊已残。妇卧牛衣中，泪不为汝弹。

儿恐复却去，兴不为汝阑。念我故人面，秉烛须细看。

故人喜我至，谈深酒屡寒。我爱兽炭红，顿忘斤力殚。

博雅侍御公，邀过同盘餐。谓言吾弟宅，虽无杜位宽。

与君同守岁，勿负良会难。请看雌雄剑，既合谁不叹。

留客无奇策，何以免疲单。但愿泥滑滑，后土无寸乾。

作者简介：（1620—1687）明末清初陕西三原人，字豹人。世为巨商。明末散家财起兵，与李自成军对抗。兵败，只身走扬州读书，刻意为诗。康熙十八年举鸿博，自陈衰老，不应试，授内阁中书衔。有《溉堂集》。